বেআইনি বালি খাদান, জলা জমি ভরাট নিয়ে কড়া অবস্থান নবান্নর

ওয়েব ডেস্ক: বেআইনি বালি খাদান (Illegal Sand Pit) এবং জলা জমি ভরাটের (Wetland Filling) বিরুদ্ধে ফের কড়া অবস্থান নিল নবান্ন (Nabana)। রাজ্যের বিভিন্ন জেলায় এখনও যেসব বেআইনিভাবে বালি তোলা ও জলা জমি ভরাটের ঘটনা ঘটছে, তা নিয়ে গভীর উদ্বেগ প্রকাশ করেছেন রাজ্যের মুখ্য সচিব (Chief Secretary)। সম্প্রতি জেলাশাসক এবং ১২টি দপ্তরের সচিবদের নিয়ে এক উচ্চপর্যায়ের বৈঠকে তিনি স্পষ্ট নির্দেশ দেন যে, এই ধরনের বেআইনি কার্যকলাপ সম্পূর্ণভাবে বন্ধ করতে হবে। এই মর্মে প্রশাসনকে কড়া পদক্ষেপ গ্রহণের নির্দেশ দেওয়া হয়েছে।

বৈঠকে আরও জোর দিয়ে বলা হয় যে, জলা জমি বেআইনিভাবে ভরাট হওয়া রোধ করতে হবে। পরিবেশ সংরক্ষণ ও আইনি কাঠামোর মধ্যে থেকেই সমস্ত কাজ করার উপর জোর দিয়েছে নবান্ন। অন্যদিকে, গ্রীষ্মের দাবদাহে যাতে পশ্চিমাঞ্চলের জেলাগুলিতে পানীয় জলের কোনও রকম সমস্যা না হয়, সেদিকেও কড়া নজর দিতে বলেছে রাজ্য সরকার।

আরও পড়ুন: বর্ষার আগাম প্রস্তুতি নিতে হবে, উচ্চপর্যায়ের বৈঠক শেষে জানাল নবান্ন

জনস্বাস্থ্য কারিগরি দফতর এবং সংশ্লিষ্ট জেলার প্রশাসকদের নির্দেশ দেওয়া হয়েছে, এই গরমে জলের জন্য কোনও অভিযোগ যেন না আসে। জল পরিষেবা নিয়ে প্রতিটি অভিযোগ গুরুত্ব দিয়ে খতিয়ে দেখতে বলা হয়েছে নবান্নর তরফে। এককথায়, রাজ্যজুড়ে প্রশাসনিক তৎপরতা আরও বাড়িয়ে জনস্বার্থে এই নির্দেশগুলি দ্রুত কার্যকর করার জন্য সংশ্লিষ্ট দপ্তরগুলিকে নির্দেশ দিয়েছে নবান্ন।

দেখুন আরও খবর: